Aanval in Israel eis SA manEliyahu David Kay is in Jerusalem se Ou Stad doodgeskiet. (Foto: Facebook) ŉ Suid-Afrikaanse man is geïdentifiseer as die slagoffer wat Sondag noodlottig gewond is toe ŉ militant van die Palestynse Islamitiese Hamas-beweging in Jerusalem se Ou Stad op mense losgebrand het. Die 26-jarige Eliyahu David Kay was glo op pad om by die westelike muur te gaan bid toe hy geskiet is. Kay is ná die aanval na die Hadassah-hospitaal in Jerusalem gehaas waar hy later aan sy beserings beswyk het. Die Suid-Afrikaanse Joodse Raad van Afgevaardigdes het sy dood bevestig. Volgens dié raad het Kay as toergids in Israel gewerk. “Ons innige meegevoel met sy ouers, sy verloofde, en sy familie en vriende in Israel en Suid-Afrika,” het die raad gesê. Israeliese polisiebeamptes en veiligheidsmagte Sondag op die toneel van die skietery in Jerusalem se Ou Stad. (Foto: Menahem KAHANA / AFP) Maroela Media het vroeër berig Kay en drie ander, onder wie twee polisiebeamptes, is deur ŉ Palestyn geskiet wat glo sy wapen – ŉ soort submasjiengeweer – onder sy klere versteek het voordat hy losgebrand het. Die skieter is ná die voorval deur Israeliese veiligheidsmagte om die lewe gebring. “Dit blyk dat hy ŉ groot galabiya [mantel] gedra het of dat hy hom as ŉ ortodokse Jood vermom het,” het Israel se minister van openbare veiligheid, Omer Bar-Lev, Sondag ná die aanval gesê. Tientalle polisiebeamptes is intussen in die historiese ou gedeelte van die stad ontplooi. Die Ou Stad in die oostelike deel van Jerusalem is die gebied waarop Palestyne aanspraak maak as die hoofstad van hul toekomstige staat. Israel het Oos-Jerusalem in 1967 se Sesdaagse Oorlog ingeneem en geannekseer.